Document ID: 32008D0296

KOMISSION PÄÄTÖS,
tehty 4 päivänä huhtikuuta 2008,
atsosyklotiinin, syheksatiinin ja tidiatsuronin sisällyttämättä jättämisestä neuvoston direktiivin 91/414/ETY liitteeseen I ja näitä tehoaineita sisältäville kasvinsuojeluaineille annettujen lupien peruuttamisesta
(tiedoksiannettu numerolla K(2008) 1187)
(ETA:n kannalta merkityksellinen teksti)
(2008/296/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY (1) ja erityisesti sen 8 artiklan 2 kohdan neljännen alakohdan,
sekä katsoo seuraavaa:
(1)
Direktiivin 91/414/ETY 8 artiklan 2 kohdassa säädetään, että jäsenvaltio voi 12 vuoden kuluessa kyseisen direktiivin tiedoksi antamisesta sallia, että markkinoille saatetaan sellaisia kasvinsuojeluaineita, jotka sisältävät liitteeseen I kuulumattomia tehoaineita ja jotka ovat jo olleet markkinoilla kaksi vuotta direktiivin tiedoksi antamisen jälkeen, samalla kun kyseisiä tehoaineita tutkitaan vaiheittain työohjelman mukaisesti.
(2)
Komission asetuksissa (EY) N:o 451/2000 (2) ja (EY) N:o 1490/2002 (3) säädetään direktiivin 91/414/ETY 8 artiklan 2 kohdassa tarkoitetun työohjelman toisen ja kolmannen vaiheen täytäntöönpanoa koskevista yksityiskohtaisista säännöistä.
(3)
Atsosyklotiini, syheksatiini ja tidiatsuroni ovat tehoaineita, jotka on nimetty ohjelman kolmannessa vaiheessa.
(4)
Atsosyklotiinin, syheksatiinin ja tidiatsuronin ainoat ilmoittajat ilmoittivat komissiolle 25 päivänä tammikuuta 2007, 24 päivänä tammikuuta 2007 ja 7 päivänä helmikuuta 2007, etteivät ne enää halua osallistua tätä tehoainetta koskevaan työohjelmaan, eikä lisätietoja näin ollen toimiteta. Kyseisiä tehoaineita ei tämän vuoksi sisällytetä direktiivin 91/414/ETY liitteeseen I.
(5)
Olisi toteutettava toimenpiteitä sen varmistamiseksi, että voimassa olevat atsosyklotiinia, syheksatiinia ja tidiatsuronia sisältävien kasvinsuojeluaineiden luvat peruutetaan tietyn ajan kuluessa eikä niitä uusita ja että tällaisille tuotteille ei myönnetä enää lupia.
(6)
Näiden tehoaineiden osalta, joita sisältävien kasvinsuojelutuotteiden markkinoilta poistamiseen jää vain lyhyt ennakkovaroitusaika, on kohtuullista myöntää lisäaikaa enintään 12 kuukautta olemassa olevien varastojen hävittämistä, varastointia, markkinoille saattamista ja käyttöä varten, jotta olemassa olevia varastoja käytetään enää yhdellä kasvukaudella. Niissä tapauksissa, joissa on säädetty pidemmästä ennakkovaroitusajasta, sitä voidaan lyhentää siten, että se päättyy kasvukauden lopussa.
(7)
Tällä päätöksellä ei rajoiteta mahdollisuutta esittää direktiivin 91/414/ETY 6 artiklan 2 kohdan säännösten mukaista hakemusta atsosyklotiinin, syheksatiinin ja tidiatsuronin mahdollisesta sisällyttämisestä liitteeseen I.
(8)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Atsosyklotiinia, syheksatiinia ja tidiatsuronia ei sisällytetä direktiivin 91/414/ETY liitteeseen I.
2 artikla
Jäsenvaltioiden on varmistettava, että
a)
atsosyklotiinia, syheksatiinia ja tidiatsuronia sisältävien kasvinsuojeluaineiden luvat peruutetaan viimeistään 4 päivänä lokakuuta 2008;
b)
5 päivästä huhtikuuta 2008 alkaen atsosyklotiinia, syheksatiinia ja tidiatsuronia sisältäville kasvinsuojeluaineille ei myönnetä lupia eikä lupia uusita direktiivin 91/414/ETY 8 artiklan 2 kohdassa säädetyn poikkeuksen mukaisesti.
3 artikla
Jäsenvaltioiden direktiivin 91/414/ETY 4 artiklan 6 kohdan mukaisesti myöntämän lisäajan on oltava mahdollisimman lyhyt, ja määräajan on päätyttävä viimeistään 4 päivänä lokakuuta 2009.
4 artikla
Tämä päätös on osoitettu kaikille jäsenvaltioille.
Tehty Brysselissä 4 päivänä huhtikuuta 2008.

Labels: 4
20
0
3
6